text: Lykken er ikke gods eller guld
  26 februar 2012 kl. 10.02
  Sydvestjyderne er som gruppe betragtet dårligt uddannede og har en lav løn - alligevel "påstår" de, at de har et godt liv.
  Borgerne i det såkaldte Udkantsdanmark er på flere punkter mere tilfredse med deres liv end folk i traditionelle vækstområder. Ny Regional Udviklingsplan vil bruge den viden aktivt.
  Som de første herhjemme har Region Syddanmark målt borgernes tilfredshed med deres eget liv ? og holdt svarene op imod de økonomiske statistikker, som man normalt bruger til at måle tilstanden i et område.
  Og de første resultater rummer flere opsigtsvækkende konklusioner, der går imod billedet i den store debat om Udkantsdanmark.
  Selv om nogle områder i regionen klarer sig bedre rent økonomisk, er borgerne her nemlig ikke nødvendigvis mere tilfredse med livet end borgerne i områder med mindre økonomisk vækst.
  Det giver stof til eftertanke for regionens politikere.
  Målt på indkomst, uddannelse, sundhed m.m. burde indbyggerne i Trekant-området i forhold til vores almindelige opfattelse være mest tilfredse med deres liv.
  Men sådan er det ikke, når man spørger borgerne selv. Så viser det sig at sydvestjyder - trods lav indkomst og dårlig uddanelse - er mere tilfredse. 
  Så linjen i den gamle danske sang "Lykken er ikke gods eller guld" ser ud til stadigvæk at have aktualitet.
  